Η συνεισφορά των Αγροτικών Συνεταιρισμών στην οικονομική ανάπτυξη
Authors: Σέμου Βασιλική 
Published: January 2023

Στην παρούσα εργασία (Διδακτορική Διατριβή) έγινε μια σημαντική προσπάθεια να εντοπισθεί ο ρόλος και η σημασία των αγροτικών συνεταιρισμών στην παγκόσμια οικονομία, στην παγκόσμια ανάπτυξη του αγροτικού τομέα, στην κοινωνική ανάπτυξη και στη λειτουργία του αγροτικού πληθυσμού και στη συμβολή τους στην εθνική οικονομία κάθε κράτους.Η επιλογή του θέματος έγινε με στόχο να μελετηθεί η συνεισφορά των αγροτικών συνεταιρισμών στην οικονομική ανάπτυξη με έμφαση στη συνεισφορά των ελληνικών αγροτικών συνεταιρισμών στην οικονομία της χώρας.Για την μελέτη των παραπάνω έγινε μια σημαντική διεθνής βιβλιογραφική ανασκόπηση με αντικείμενο την μελέτη όλων των πτυχών των αγροτικών συνεταιρισμών, η οποία είναι πλούσια και περιλαμβάνει όλες τις περιπτώσεις της αναγκαιότητας των αγροτικών συνεταιρισμών, της λειτουργίας τους στην αγορά, την κοινωνική προσφορά τους στον αγροτικό πληθυσμό και την προσφορά τεχνικής και υλικής βοήθειας στον αγροτικό τομέα κάθε χώρας. Ιδιαίτερα μελετήθηκε η ελληνική βιβλιογραφία για τους ελληνικούς αγροτικούς συνεταιρισμούς, για την ιστορία τους, την ανάπτυξή τους, την προσφορά τους στον αγροτικό τομέα, τα προβλήματα λειτουργίας τους και την παρακμή τους.Προϋπόθεση για την πορεία της μελέτης ήταν να γίνουν σαφή και κατανοητά ορισμένα χαρακτηριστικά και σκοποί των αγροτικών συνεταιρισμών. Καταρχάς προσδιορίστηκε με κάθε λεπτομέρεια η έννοια και ο όρος συνεταιρισμός και ο όρος αγροτικός συνεταιρισμός καθώς επίσης και η «συνεταιριστική ταυτότητα». Ο τελευταίος όρος, στην διεθνή βιβλιογραφία αναφέρεται ως «οι συνεταιρισμοί είναι οργανώσεις, δημοκρατικά οργανωμένες, ανήκουν σε μέλη που μπορεί να είναι αγρότες ή καταναλωτές και ελεγχόμενες επιχειρήσεις, στις οποίες η συμμετοχή είναι ανοιχτή σε όλους τους ενδιαφερόμενους και οι αποφάσεις λαμβάνονται βάσει της αρχής ενός μέλους μία ψήφος». Μελετήθηκαν και εντοπίστηκαν οι προϋποθέσεις που πρέπει να ισχύουν, σε κάθε υποψήφιο μέλος αλλά και οι προϋποθέσεις στο ευρύτερο οικονομικό περιβάλλον, για να ενταχθεί και να γίνει μέλος ενός αγροτικού συνεταιρισμού.Με όλα τα παραπάνω μέσα δόθηκαν απόψεις για την συνεισφορά των αγροτικών συνεταιρισμών στην ανάπτυξη του αγροτικού τομέα, στην ανάπτυξη της τοπικής κοινωνίας, στην ομαλή λειτουργία της αγοράς και κυρίως της αγοράς τροφίμων. Επίσης, εντοπίστηκαν ορισμένα στοιχεία της αποτελεσματικότητας των αγροτικών συνεταιρισμών, καθώς επίσης και οι βασικές αδυναμίες κατά τη λειτουργία τους. Ειδική αναφορά έγινε και στους συνεταιρισμούς Νέας Γενιάς με έμφαση κυρίως[x]στον ορισμό τους, στον καθορισμό τους, στη λειτουργία τους και στις διαφορές τους με τους συμβατικούς συνεταιρισμούς.Σημαντικό θέμα μελέτης στην παρούσα διδακτορική διατριβή υπήρξε και η συσχέτιση της ανάπτυξης του αγροτικού τομέα με τη λειτουργία των αγροτικών συνεταιρισμών. Λαμβάνοντας υπόψη τη σημαντικότητα του αγροτικού τομέα με τα μεγάλα και μικρά προβλήματά του, εντοπίζεται ο ρόλος των αγροτικών συνεταιρισμών στην ανάπτυξη αυτού του τομέα.Ο πυρήνας της παρούσας μελέτης είναι οι αγροτικοί συνεταιρισμοί στην Ελλάδα. Όπως διαπιστώθηκε, από την ελληνική βιβλιογραφία, οι αγροτικοί συνεταιρισμοί στην Ελλάδα, προσέφεραν τεχνική και υλική βοήθεια στους Έλληνες αγρότες, βοήθησαν στην οικονομική ανόρθωση των τοπικών κοινωνιών, βοήθησαν σημαντικά στη λειτουργία της αγοράς των αγροτικών προϊόντων, ανέλαβαν δραστηριότητες αξιοποίησης της αγροτικής παραγωγής και σε πολλές περιπτώσεις ανταγωνίστηκαν και τις ιδιωτικές επιχειρήσεις. Ακόμη και σήμερα, μετά την κατάρρευση των συνεταιρισμών, λειτουργούν, με μεγάλη επιτυχία, συνεταιριστικές επιχειρήσεις που αποδίδουν και συμβάλλουν στην οικονομία της χώρας.Η μέτρηση της συνεισφοράς των αγροτικών συνεταιρισμών παρουσίασε σημαντικές δυσκολίες. Παρόλες τις δυσκολίες και μετά από επίπονες προσπάθειες, βρέθηκε η μεθοδολογία που δίνει σημαντικά αποτελέσματα για τη συνεισφορά των αγροτικών συνεταιρισμών στην εθνική οικονομία. Το μοντέλο που επιλέχτηκε είναι η μέθοδος ανάλυσης εισροών-εκροών η οποία μετρά τις οικονομικές επιπτώσεις που έχουν οι επιχειρήσεις στις τοπικές τους οικονομίες. Είναι ένα μοντέλο της οικονομίας και εφαρμόζεται σε μια καθορισμένη περιοχή όπως σε νομό ή σε χώρα και δείχνει πώς είναι δυνατό να δειχθούν οι αλληλεπιδράσεις και η οικονομική συμπεριφορά σε αυτή την οικονομική περιοχή σε τομεακή βάση. Μετράει τις ροές των οικονομικών συναλλαγών του τομέα με τη συνολική οικονομία. Το μοντέλο προβλέπει την επίδραση μιας ορισμένης μεταβολής της παραγωγής στην τελική ζήτηση στην οικονομία. Στην προκειμένη περίπτωση αφορά την μεταβολή της παραγωγής από τις διάφορες επιχειρήσεις που ανήκουν στους συνεταιρισμούς. Τα στοιχεία για την ανάλυση αντλήθηκαν από τις χρηματοοικονομικές καταστάσεις (ισολογισμούς) μεγάλων συνεταιριστικών επιχειρήσεων. Τα αποτελέσματα από την ανάλυση έδειξαν σημαντική θετική επίδραση σε καίριους τομείς της οικονομίας.